REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/387-14

18. novembar 2014. godine

B e o g r a d

Z A P I S N I K

14. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 17. NOVEMBRA 2014. GODINE

Sednica je počela u 13,10 časova.

Odbor je, u skladu sa članom 42. stav 4. Poslovnika Narodne skupštine, održao sednicu van sedišta Narodne skupštine, u Opštini Bajina Bašta. Finansijsku pomoć za održavanje 14. sednice Odbora van sedišta je pružio Program Ujedinjenih nacija za razvoj (UNDP) kroz projekat „Jačanje nadzorne funkcije i javnosti rada Narodne skupštine Republike Srbije“.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milan Kovačević, Miodrag Nikolić, Žarko Bogatinović, Milija Miletić, Velimir Stanojević, Arpad Fremond, kao i Vladan Milošević, Nadica Nikolić Tanasijević, Milan Latković, zamenici članova Odbora.

Sednici je prisustvovao i narodni poslanik: Mladen Lukić.

Sednici nisu prisustvovali članovi Odbora: Zoran Antić, Goran Ćirić, Jovan Marković, Milan Korać, Dušan Petrović, Sabina Dazdarević.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: Atila Juhas, državni sekretar, Dejan Bugarski, direktor Uprave za veterinu, Miodrag Pješčić, v.d. direktor Republičke direkcije za vode, Nenad Terzić, Odeljenje za poljoprivrednu politiku, Milan Ćuprić, Odeljenje za poljoprivrednu politiku, Sanja Čelebićanin, Uprava za veterinu; Radomir Filipović, predsednik Opštine Bajina Bašta; Nenad Budimović, sekretar udruženja za poljoprivredu i prehrambenu industriju Privredne komore Srbije; Ratko Vukićević, asocijacija “Plodovi Srbije“ i centar za krompir, Guča kao i predstavnici sredstava javnog informisanja.

Pre utvrđivanja dnevnog reda, njegovu dopunu je predložio predsednik Odbora Marijan Rističević sa tri tačke -**Razmatranje Predloga zakona o finansiranju i obezbeđenju finansiranja poljoprivredne proizvodnje u načelu, koji je podnela Vlada;** **Razmatranje Predloga zakona o potvrđivanju Protokola o zaštiti od poplava uz Okvirni sporazum o slivu reke Save, koji je podnela Vlada; Problem kafilerija i neškodljivog uklanjanja animalnog otpada,** koje bi bile razmatrane kao prva, druga i peta tačka dnevnog reda. Predlog Marijana Rističevića je usvojen većinom glasova ( 11 za) tako da je usvojen sledeći

D n e v n i r e d

1. Razmatranje Predloga zakona o finansiranju i obezbeđenju finansiranja poljoprivredne proizvodnje u načelu, koji je podnela Vlada (broj 400-3887/14 od 29. oktobra 2014. godine);
2. Razmatranje Predloga zakona o potvrđivanju Protokola o zaštiti od poplava uz Okvirni sporazum o slivu reke Save, koji je podnela Vlada (broj 011-3809/14 od 23. oktobra 2014. godine);
3. Poljoprivredna politika posvećena razvoju malih i srednjih gazdinstava kroz razvoj stočarstva, voćarstva i povrtarstva;
4. Praćenje otklanjanja posledica od poplava – predupređenje mogućih budućih sličnih događaja (uređenje kanalske mreže i rečnih korita, navodnjavanje – odvodnjavanje);
5. Problem kafilerija i neškodljivog uklanjanja animalnog otpada;
6. Razno.

Pre prelaska na prvu tačku dnevnog reda, Marijan Rističević je dao reč predsedniku Opštine Bajina Bašta, Radomiru Filipoviću, koji je pozdravio sve prisutne i zahvalio se Odboru za poljoprivredu, šumarstvo i vodoprivredu zbog održavanja sednice u njihovom mestu.

Prva tačka dnevnog reda - **Razmatranje Predloga zakona o finansiranju i obezbeđenju finansiranja poljoprivredne proizvodnje u načelu**

U uvodnim napomenama, Milan Čuprić je istakao, da je ovaj zakon rezultat projekta koji je nastao u saradnji sa Evropskom bankom za obnovu i razvoj (EBRD) i organizacije Ujedinjenih nacija za hranu i poljoprivredu. Javna rasprava je održana od 10-29. jula 2014. godine. Usvajanjem zakona omogućiće se finansiranje primarne biljne proizvodnje, a poljoprivredni proizvođači će imati mogućnost da dođu do finansijskih sredstava u trenutku kada im je ona najpotrebnija, tj. u vreme setve. Poljoprivredni proizvođači će sklapanjem ugovora sa prerađivačima i drugim poveriocima lakše moći da dođu do finansijskih sredstava ili robe, pri čemu proizvođač neće morati da stavlja hipoteku na svoju nepokretnu imovinu, već će zalog za vraćanje duga biti budući rod.

U diskusiji su učestvovali narodni poslanici: Marijan Rističević, Miodrag Nikolić, Milija Miletić, Milan Kovačević, Vladan Milošević, Žarko Bogatinović i Arpad Fremond.

Odbor je većinom glasova (10 za), a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

I Z V E Š T A J

Odbor je, u skladu sa čl. 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o finansiranju i obezbeđenju finansiranja poljoprivredne proizvodnje, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Druga tačka dnevnog reda -  **Razmatranje Predloga zakona o potvrđivanju Protokola o zaštiti od poplava uz Okvirni sporazum o slivu reke Save**

U uvodnim napomenama, Miodrag Pješčić je istakao, da Okvirni sporazum o slivu reke Save potpisan od strane „savskih država” 3. decembra 2002. godine, obezbeđuje principe i mehanizme za regionalnu saradnju u slivu reke Save. Okvirni sporazum o slivu reke Save je stupio na snagu 29. decembra 2004. godine i naša zemlja je 2004. godine postala država Strana Okvirnog sporazuma za sliv reke Save i Protokola o režimu plovidbe donošenjem Zakona o potvrđivanju Okvirnog sporazuma za sliv reke Save i Protokola o režimu plovidbe. Polazeći od osnovnih principa i zahteva koji proizilaze iz međunarodno-pravnih instrumenata i propisa Evropske unije u ovoj oblasti donošenje protokola ima za cilj usaglašavanje režima upravljanja vodama u slivu reke Save, uzimajući u obzir specifičnosti i posebnosti na regionalnom, odnosno nacionalnom nivou. Predmet protokola je detaljnije uređivanje pitanja, koja se odnose pre svega na utvrđivanje zajedničkih ciljeva, kriterijuma i mera zaštite od poplava u slivu reke Save.

U diskusiji su učestvovali narodni poslanici: Marijan Rističević i Milan Kovačević.

Odbor je većinom glasova (11 za), a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

I Z V E Š T A J

Odbor je, u skladu sa čl. 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Protokola o zaštiti od poplava uz Okvirni sporazum o slivu reke Save.

Za izvestioca Odbora na sednici Narodne skupštine određen je Marijan Rističević, predsednik Odbora.

Treća, četvrta i peta tačka dnevnog reda - **Poljoprivredna politika posvećena razvoju malih i srednjih gazdinstava kroz razvoj stočarstva, voćarstva i povrtarstva; Praćenje otklanjanja posledica od poplava – predupređenje mogućih budućih sličnih događaja (uređenje kanalske mreže i rečnih korita, navodnjavanje – odvodnjavanje); Problem kafilerija i neškodljivog uklanjanja animalnog otpada;**

U uvodnim napomenama, Atila Juhas, državni sekretar je istakao, da su stub ruralnog razvoja mala i srednja poljoprivredna gazdinstva. Po njegovim rečima, u Srbiji je registrovano oko 300.000 poljoprivrednih gazdinstava, od kojih su 90% domaćinstva površine do 20 hektara. Državni sekretar je takođe upoznao članove Odbora da se u skorije vreme očekuje izrada Pravilnika, kojim bi se detaljnije regulisala akreditacija poljoprivrednih gazdinstava.

Nenad Budimović je upoznao članove Odbora sa statističkim pregledom izvoza i uvoza u 2014. godini za poljoprivredne proizvode, pri čemu je naglasio da je naša poljoprivredna proizvodnja usitnjena, a da 80% gazdinstava svoju proizvodnju obavlja na površinama između 2 i 5 hektara.

Članovi Odbora raspravljali su i o problemu kafilerija i neškodljivog uklanjanja animalnog otpada i ukazali da u Srbiji postoje dve državne kafilerije, ali da „Proteinka“ u Somboru nema dovoljno kapaciteta, dok kafilerija „Napredak“ u Ćupriji već godinu dana nije u funkciji.

Na sednici Odbora su svoje probleme izložili i predstavnici opštine Bajina Bašta kao i prisutni meštani.

Predstavnici udruženja poljoprivrednih proizvođača su apelovali na donošenje zakona o zadrugama.

Odbor je povodom razmatranja ovih tačaka usvojio sledeći:

Z A K Lj U Č A K

I

1.U cilju razvoja Srbije preko razvoja malih i srednjih gazdinstava, Odbor preporučuje Vladi i nadležnim ministarstvima da se ne smanjuje obim podsticaja u poljoprivredi, te da se ispoštuje 5% budžeta Republike Srbije u korist agrarnog dela.

2.Odbor ovo preporučuje imajući u vidu da bi umanjenje podsticaja dovelo do smanjenja konkurentnosti naše poljoprivrede, čak i na domaćem tržištu, zbog uvoza poljoprivrednih proizvoda po damping cenama, što bi zbog nedostatka carininske i vancarinske zaštite imalo negativne posledice po poljoprivrednu proizvodnju i razvoj malih i srednjih gazdinstava u Srbiji.

3.Odbor preporučuje da se podsticaji preusmerevaju više u korist stočarstva, voćarstva i povrtarstva, i time uveća BDP iz poljoprivredne proizvodnje .

4.Odbor preporučuje da se ispita mogućnost da se neizmirena dugovanja koje prerađivači i otkupljivači imaju prema poljoprivrednicima mogu pretvoriti u akcije u suvlasničke delove u tim preduzećima.

5.Odbor preporučuje Vladi da izmenama Zakona o poljoprivrednom zemljištu, ovlasti Ministarstvo da u svrhu razvoja stočarstva, povrtarstva i voćarstva , ima pravo da određene površine zemljišta izda u zakup, s tim da vodi računa da se prihodi i dalje preraspodeljuju na isti način.

6.Od nadležnog ministarstva zatražiti nacrt zakona kojim se uređuje protivgradna zaštita i u istom pronađe zakonski osnov za učešće lokalne samouprave u subvencionisanju strelaca i način isplate.

II

Odbor preporučuje Ministarstvu poljoprivrede i zaštite životne sredine, da razmotri predlog „Plodova Srbije“ i „Centra za krompir“:

1.Kontrolu proizvodnje koncentrisati na jednom mestu kod jednog pravnog lica zbog smanjenja troškova, počev od neprimereno skupih etiketa – deklaracija pa do transporta uzoraka u Beograd, van regije proizvodnje, uz istovremeno konačno rešavanje statusa Centra za krompir u Guči koji je Vlada Republike Srbije osnovala. Sada kontrolu vrši nekoliko pravnih lica gde se uzorci uzimaju početkom septembra, a uverenja izdaju u januaru – februaru što je dosta kasno za prodaju domaćeg semenskog krompira, čime se omogućuje uvoz i prodaja semenskog krompira iz EU.

2.Uvesti sezonske takse ili dažbine na uvoz trenutno jeftinog konzumnog krompira sa zapada, čime bi se sprečilo propadanje domaće proizvodnje, a istovremeno punio budžet Republike Srbije. Do sada je u 2014. godini uvezeno 14000 tona konzumnog krompira, 1500 tona mladog krompira kao i 6000 tona pomfrita, uglavnom po dampiškim cenama, a domaća proizvodnja nema kupaca.

3.Pronaći mogućnosti za izvoz našeg krompira u Rusku federaciju i konkurentnost imajući u vidu sankcije EU prema Rusiji.

4.Prihvatiti i priznati sortnu listu krompira iz EU i ne sprečavati proizvođače da nove dobre sorte uvode sa zakašnjenjem od 2 do 3 godine (zbog obaveznih sortnih ogleda od 2 godine koji nemaju nikakva opravdanja za širu proizvodnju) čime se postiže povećanje prinosa, a samim tim i konkurentnost ove proizvodnje.

III

1.Odbor preporučije Kancelariji za pomoć i obnovu poplavljenih područja da ispita mogućnost obnove starih stambenih objekata, u kojima se živelo, a silom prilika nisu uknjiženi, ali se na njih plaća porez te da se u skladu sa propisima poljoprivrednim proizvođačima nadoknadi šteta u poljoprivrednoj proizvodnji.

IV

1.Odbor preporučuje nadležnim državnim organima da se ispita u saradnji sa belgijskim vlastima vlasnička struktura osnivača „Energo zelene“ doo, a to je Zelena N.V. registrovane u Belgiji i da se s tim u vezi ispitaju poslovi između gospodina Mićovića i gospodina Rota , čelnih ljudi Uprave za veterinu koji su na određeni način garantovali „Energo zelenoj“ da će imati dovoljno animalnog otpada za preradu.

2.Odbor preporučuje Ministarstvu poljoprivrede da plati VU „Proteinka“ zbrinjavanje 350 tona životinjskog otpada za vreme poplava, a da tim novcem VU adaptira dodatno svoje pogone u cilju povećanja kapaciteta.

3.Potrebno je da se omogući bezbedno spaljivanje mesnog koštanog brašna prve i druge kategorije konfiskata u Ćupriji ili na mestu koje odredi Vlada i Ministarstvo.

4.Uz osposobljavanje pogona u Ćupriji, koji podrazumeva dopunu rešenja za prvu i drugu kategoriju, omogućiti reprogram poreskih obaveza, priključenje struje i minimalna ulaganja u obnovu proizvodnje, nastali problem oko nedostatka rada „Energo zelene“ doo bi donekle bio uspešno rešen.

5.Odbor preporučuje da se u ceo rad uključi i kafilerija „Žibel“ iz Bačke Topole zbog prerade treće kategorije, čime bi se teritorijalno i po kategorijama pokrile sadašnje potrebe.

6.Od Vlade i nadležnog ministarstva se zahteva imenovanje članova Upravnog i Nadzornog odbora VU „Napredak“ iz Ćuprije.

7.Odbor preporučuje nadležnom ministarstvu mogućnost objedinjavanja dve VU-kafilerije „Napredak“ i „Proteinka“.

8.Da lokalne samouprave u skladu sa zakonom ispune uz pomoć države svoju obavezu, da obezbede prostor, odnosno opremu za privremeno odlaganje animalnog otpada. Preporučujemo da se to radi regionalnim udruživanjem više opština.

U diskusiji su učestvovali narodni poslanici Marijan Rističević, Milija Miletić, Miodrag Nikolić, Arpad Fremond, Milan Kovačević, Žarko Bogatinović i Veroljub Matić.

Šesta tačka dnevnog reda – **Razno**

Pod tačkom Raznonije bilo prijavljenih za raspravu.

Pošto drugih pitanja i predloga nije bilo, sednica je zaključena u 17,35 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Veljko Racković Marijan Rističević